Optog 'begin van oorlog'
Onderwerp: Optog 'begin van oorlog' Wed Aug 11, 2010 11:14 pm
Stakende staatsdienswerkers aan die dans gister op 'n vergadering in Galeshewe in Kimberley. Foto: Hannatjie van der Merwe
KIMBERLEY. – Die volle impak van die staatsdiensstaking kan die Noord-Kaap vandag tref wanneer volgens vakbondleiers duisende staatsdienswerkers aan 'n provinsiale optog in Kimberley deelneem en dienste verlam kan word.
Dié optog word as die begin van die "oorlog" teen die werkgewer beskou.
Frans Coetzee berig dit kan 'n groot invloed op gesondheidsdienste in die Noord-Kaap hê wanneer werkers in provinsiale hospitale saam met kollegas in die staatsdiens aan dié optog teen "armlastige besoldiging" deelneem. (Lees berig op bl. 4.)
Dié staking het reeds gister 'n groot invloed op onderwys in dié provinsie gehad toe onderwysers wat lede van die SAOU is, by die huis gebly het.
Dié optog is deel van die nasionale staking van staatsdienswerkers nadat vakbonde en die regering nie op 'n geskikte salarisverhoging kon ooreenkom nie.
Sowat 500 stakende werkers het gister 'n vergadering in die ontspanningsaal hier in Galeshewe bygewoon waar leiers van vakbonde wat by Cosatu geaffilieer is, dit duidelik gestel het dat die werkers "gatvol" is en oorlog teen die werkgewer verklaar het.
Buiten die vakbonde, het verteenwoordigers van die SAKP en die mynwerkersvakbond (NUM) ook boodskappe van ondersteuning gelewer.
Dit is duidelik gestel dat 'n besering vir een 'n besering vir almal is en dat staatsdienswerkers – "wit, bruin en pienk" – vandag aan dié optog deelneem om 'n versoekskrif by die kantoor van die Noord-Kaapse premier te oorhandig.
Mnr. Duma Lebakeng, provinsiale sekretaris van Samwu, het gesê as 'n beroep van Samwu op nasionale vlak gekry word dat dié vakbond vir 'n sekondêre staking aansoek moet doen, sal dit gedoen word. Lede sal hieroor ingelig word.
Sprekers het die aanbod om die maandelikse behuisingstoelae van R620 tot R630 te verhoog – terwyl werkers 'n toelae van R1 000 vra – as die "voertsek vir 'n shanty-toelae" beskryf. Die ander eise van die werkers is steeds dieselfde – 'n salarisverhoging van 8,6% terugwerkend tot 1 April en werkers moet dieselfde subsidie vir siekefondse ontvang.
Dit is onregverdig dat werkers wat dieselfde werk doen, verskillende mediese subsidies ontvang afhangende van die siekefondse waartoe hulle behoort.
Mnr. Anele Gxoyiya, provinsiale sekretaris van Cosatu, het gesê meer as 2 000 mense word vir vandag se optog verwag.
Hy het gesê elke dag word ryk mense ryker en arm mense armer.
Van die werkers word verwag om elke oggend 'n pak klere en 'n das werk toe te dra omdat hulle professioneel is, maar waar is die geld om dit te doen?
"Ons regering het met WB 2010 gewys hy het miljoene rande vir stadions, maar het nie geld om staatsdienswerkers te betaal nie."
Hy het gesê staatsdienswerkers raak korrup en neem omkoopgeld dat tenders goedgekeur moet word, omdat hul salarisse nie voldoende is nie.
Ontevredenheid het gister bestaan oor vakbondlede wat nie aan die staking deelneem nie, maar dan voordeel trek as aan die stakers se eise voldoen word. 'n Bywoningsregister moet ontwikkel word vir almal wat aan die staking deelneem.
Intussen het mnr. Justice Bekebeke, Noord-Kaapse direkteur-generaal, in 'n verklaring gesê die Noord-Kaapse regering erken en respekteer die grondwetlike reg van georganiseerde arbeid om met industriële aksie te begin, maar dié regering vermaan werkers om nie dade van vandalisme op openbare en private eiendom te pleeg nie; nie in strate en ander openbare plekke te mors nie en hulle moenie kollegas intimideer wat nie aan die staking deelneem nie.